JUČER je u emisiji Nedjeljom u 2 gostovala producentica, scenaristica i aktivistica Jelena Veljača.

Ona je bila jedna od organizatora prosvjeda “Pravda za djevojčice” koji su se održali dan ranije zbog slučaja grupnog silovanja kod Zadra i postupanja pravosuđa u tom slučaju. Pred kraj emisije je došlo do verbalnog sukoba nje i voditelja emisije Aleksandra Stankovića.

Upravo zbog tog sukoba je danas Aleksandar Stanković objavio kako ga vrijeđaju te mu prijete na društvenim mrežama.

O kakvom se sukobu radi?

Naime, Stanković je Veljaču u emisiji pitao zašto si je Salma Hayek dopustila da je Weinstein zlostavlja i zašto je o tome šutjela 14 godina. Voditelj je rekao da mu to ne zvuči uvjerljivo.

"To je izjava koja se često čuje kada se govori o seksualnom nasilju. Njega je proživjela Salma Hayek. Vi sekundarno viktimizirate Salmu Hayek. To bi vam rekla svaka stručnjakinja. To nije zdravorazumsko razmišljanje. Vi ste bijeli heteroseksualni muškarac na poziciji moći. Vi ne razumijete da muškarci i žene, čak da su na istoj poziciji moći, da nisu ravnopravni. To feminizam pokušava već jako dugo reći. Nije isto da li muškarac ili žena vode 'Nedjeljom u 2'", rekla je Jelena Veljača.

Stankovića je prozvala za diskriminaciju jer je rekao da mu nije jasno zašto bogata i moćna žena ne prijavljuje zlostavljača.

Započela je burna rasprava koja nije baš završila u miroljubivom tonu. Stanković je uporno preispitivao postupke Selme Hayek, a u jednom trenutku je rekao da on ne bi poput Hayek nastavio raditi sa svojim zlostavljačem, što je razljutilo Veljaču.

"Vi ne znate kakav je njezin ugovor. Kako možete? Kako možete dovoditi u pitanje odluku žrtve seksualnog nasilja?" rekla je Stankoviću Veljača.

Stanković: Prijete mi

Aleksandar Stanković se danas oglasio na Facebooku rekavši kako tema jučerašnje emisije izaziva puno komentara i rasprava.

Otkrio je, osim toga, i kako ima uvreda i prijetnji među tim komentarima te kako mu ljudi čak pišu da bi mu kćer trebala biti silovana kako bi drugačije razmišljao. Kaže da je primio i fizičke prijetnje.

Tekst se nastavlja ispod oglasa

Njegovu objavu prenosimo u cijelosti.

“Vezano uz jučerašnju emisiju Nu2.

S obzirom na to da sam u dosadašnjoj karijeri napravio više desetaka emisija na temu zaštite ljudskih , ženskih, manjinskih, seksualnih i drugih prava nemam potrebnu dodatno objašnjavati svoja stajališta. Više manje o meni se sve zna. Tko hoće vjerovati da mrzim žene, ili nekog trećeg nakon 20 godina javnog obavljanja ovog posla slobodno.

Međutim nakon jučerašnje emisije s Jelenom Veljačom javilo se više novinara s istim pitanjem jesam li u svađi s gošćom i što sam točno mislio kada sam govorio o slučaju Salme Hayek. Gošća i ja se nismo osobno sukobili, sučelili smo stajališta, a to se događa u svakoj Nu2.

Govoreći o poznatoj holivudskoj glumici u polemici sam iznio i stajalište kako nije trebala ostati u poslovnom odnosu s nekim tko ju je seksualno uznemiravao. To mislim i dalje. U smislu zadovoljenja pravde potrebno i društveno poželjno bi bilo da je prijavila zlostavljača, ali prihvaćam sugestiju gošće da svaka žrtva treba sama odlučiti kada će i hoće li to napraviti.

Ova tema je izazvala dosta komentara i na fb stranici Nu2. Svi komentari su dobrodošli osim onih u kojima se nekog vrijeđa i prijeti.

Jučer je bilo i prijetnji. Molim vas da ne ostavljate takve komentare. Kako Jelena Veljača kaže, ja sam veliki bijeli muškarac i znam da moram biti naučen na takve stvari. Naučen, ali ne i pomiren s tim.

Moja obitelj ne mora i trudit ću se koliko mogu da ih čuvam od takvih gadosti”, poručio je Stanković.